ISS Palvelut

ISS Palvelut Oy on suomalainen osa kansainvälistä ISS A/S -kiinteistö- ja toimitilapalveluyritystä, jonka pääkonttori sijaitsee Tanskassa. ISS Palvelut on yksi Suomen suurimmista yksityisistä työnantajista, joka tarjoaa siivous-, kiinteistön ylläpito-, ravintola- ja turvallisuuspalveluita yrityksille, yhteisöille ja julkiselle sektorille. Vuonna 2021 yrityksen liikevaihto oli 423 miljoonaa euroa. Henkilökuntaa on noin 8 000.

Vuonna 2021 ISS-konsernin liikevaihto oli noin 71,36 mrd. Tanskan kruunua (noin 9,6 mrd. euroa). ISS työllistää noin 355 000 henkilöä yli 30 maassa Euroopassa, Aasiassa, Pohjois-Amerikassa, Latinalaisessa Amerikassa ja Tyynenmeren alueella. ISS-konserni listautui 13.3.2014 Kööpenhaminan pörssiin (NASDAQ OMX Copenhagen). ISS:n markkina-arvoksi tuli listautumismyynnissä 29,6 miljardia Tanskan kruunua eli noin 3,9 miljardia euroa.

Ulkoistamispalveluiden etujärjestö IAOP on myöntänyt ISS:lle korkeimman mahdollisen luokituksen (viisi tähteä) useana vuonna peräkkäin, vuodesta 2012. Global Outsourcing 100 -listaa ylläpitävä IAOP (International Association of Outsourcing Professionals) on maailmanlaajuinen, ulkoistamisen ammattilaisten etujärjestö, johon kuuluu yli 120 000 jäsentä ja alayhdistystä.

Historia 

ISS aloitti toimintansa vuonna 1901 Tanskassa pienenä vartiointiliikkeenä nimeltään Københavns Natte Vagt. ISS hankki osuuden vuonna 1971 Suomen suurimmasta siivous- ja ympäristöpalveluyrityksestä, ServiSystems Oy:stä.
ISS Suomi Oy osti kesäkuussa 2004 Engel-Yhtymä Oy:n. Kilpailuviranomaisten vahvistettua kaupan elokuussa alkoi yhdistymisprosessi, jonka tuloksena syntyi ISS Palvelut Oy. ISS Palvelut Oy:n pääkonttori on Helsingin Pitäjänmäessä Ultimes Business Gardenissa.

Palvelut 

ISS:n tarjoama palveluvalikoima kattaa kiinteistön ylläpitopalvelut, siivouspalvelut, ravintolapalvelut, työpaikkapalvelut ja turvallisuuspalvelut. Strategian ytimessä on kokonaispalveluratkaisu, jossa ISS johtaa ja kehittää kiinteistön palveluja kokonaisuutena asiakkaan kanssa yhdessä sovittujen tavoitteiden mukaisesti. ISS:n asiakaspalvelu ja kiinteistöhuolto päivystävät kellon ympäri kaikkina viikonpäivinä.

Ympäristö ja vastuullisuus  

Ympäristövastuullisuus sisältyy ISS:n arvoihin ja on keskeinen osa yhtiön päivittäistä palvelutuotantoa. Merkittävimmät ympäristövaikutukset muodostuvat raaka-aineiden ja muiden tuotteiden hankinnasta ja käytöstä sekä asiakaskohteisiin tapahtuvan liikkumisen CO2-päästöistä. ISS:llä on käytössä DNV GL:n myöntämä, kaikki kiinteistö- ja toimitilapalvelut kattava, sertifioitu ISO 14001:2015 -standardin mukainen ympäristöjärjestelmä. Joulukuussa 2019 ISS:lle myönnettiin ISO 50001 -energianhallintastandardin mukainen sertifikaatti tunnustuksena energiatehokkuuden järjestelmällisestä ja jatkuvasta parantamisesta. Lisäksi WWF:n Green Office -järjestelmä aktivoi pääkonttorin henkilöstöä osallistumaan työyhteisön ympäristövastuullisuuden kehittämiseen.

ISS-konserni on sitoutunut yritysvastuuseen allekirjoittamalla YK:n Global Compact -aloitteen (UNGC) vuonna 1999. Strategiassa ja liiketoiminnassa noudatetaan sen kymmentä periaatetta, jotka liittyvät ihmisoikeuksiin, työelämän periaatteisiin, ympäristönsuojeluun ja korruption vastustamiseen.

ISS on raportoinut toiminnastaan Global Reporting Initiativen (GRI) laatiman kestävän kehityksen raportointiohjeiston mukaisesti vuodesta 2012 lähtien. Vuosittain julkaistava yritysvastuuraportti on laadittu GRI-standardien peruslaajuuden mukaisesti.

ISS:n vastuullisuuslupaus on Luomme kestävää hyvinvointia. Vastuullisen toiminnan toteutumisen kannalta keskeiset teemat ovat: henkilöstön työhyvinvoinnista ja osaamisesta huolehtiminen; asiakkaiden vastuullisuustavoitteiden tukeminen; ilmastonmuutoksen hillintä, kiertotalouden tukeminen ja resurssitehokkuus; eettisten liiketoimintaperiaatteiden noudattaminen ja hyvä hallintotapa; vakavaraisuus sekä avoin ja aktiivinen viestintä ja raportointi. ISS on valinnut YK:n 17 universaalin kestävän kehityksen tavoitteen joukosta kuusi tavoitetta, joita se erityisesti sitoutuu edistämään toiminnassaan (5 Sukupuolten tasa-arvo, 8 Ihmisarvoista työtä ja talouskasvua, 10 Eriarvoisuuden vähentäminen, 12 Vastuullista kuluttamista, 13 Ilmastotekoja, 16 Rauha, oikeudenmukaisuus ja hyvä hallinto).

Lähteet

Aiheesta muualla 
 ISS Palvelut Oy
 

Kiinteistöpalveluyritykset
Vartiointiliikkeet
Suomalaiset yritykset
Seulonnan keskeiset artikkelit